לכבוד (שמות היזמים)

תאריך: \_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

שלום רב,

**הנדון: קרן Cactus Capital; תנאי השתתפות וקבלת תמיכה – מסלול 5,000$**

***כללי***

1. אנו שמחים להודיעכם כי קרן Cactus Capital של אוניברסיטת בן גוריון בנגב (להלן: "**הקרן** " ו- "**האוניברסיטה** ", בהתאמה) אישרה את השקעתה בפרויקט/מיזם טכנולוגי אשר יזמתם ואשר הצגתם בפני ועדת ההשקעות של הקרן (להלן: "**ועדת ההשקעות**"); הכל – על פי תנאי מכתב הסכמות זה (להלן: "**ההסכם**" או "**הסכם זה**").
2. נושא ופרטי המיזם בהתאם למתואר על ידכם: [---------------------------------] (להלן: "**המיזם**"). תיאור נוסף של המיזם מצוי במצגת אשר הצגתם בפני ועדת ההשקעות ואשר מצ"ב **כנספח א'**.
3. בחתימתכם בשולי הסכם זה הנכם מאשרים בזאת את כלל תנאי ההסכם ומתחייבים כי אתם ו/או מי מטעמכם תפעלו בהתאם לאמור בו ותשתמשו בכל זכות המוקנית לכם על מנת לגרום לכל בעל זכות אחר שיצטרף למיזם לפעול בהתאם לאמור בהסכם. אלא אם צוין מפורשות אחרת, התחייבויותיכם בהסכם זה הינם של כולכם יחדיו ושל כל אחד מכם בנפרד, ביחד ולחוד.

***השקעת הקרן***

1. הקרן מעמידה לרשותכם עבור המיזם סך כולל של 5,000 דולר ארה"ב נכון למועד זה (לא כולל מע"מ) תחת תנאי הסכם זה (להלן: "**סכום ההשקעה**").
2. סכום ההשקעה יסייע בידכם לממן חלק מהוצאות המיזם כגון רכישת ציוד, תשלום לספקים חיצוניים של המיזם וכדומה. לא ניתן יהיה למשוך את סכום ההשקעה כשכר / משכורת / דמי ייעוץ או כל תשלום דומה אחר עבורכם באופן אישי או עבור מי מטעמכם. כל שימוש בסכום ההשקעה יהיה כפוף למסמך ההנחיות המצ"ב **כנספח ב'**.

תוכלו לעשות שימוש בסכום ההשקעה רק בהתאמה לתקציב המיזם כפי שיאושר בכתב על ידי הקרן. סכומים בהם תעשו שימוש כאמור לעיל יועברו על ידי האוניברסיטה ישירות לספק הרלוונטי של המיזם. מובהר, כי לא תהיה לכם כל טענה או תביעה במקרה בו שימוש מבוקש בסכום ההשקעה לא יאושר מכל סיבה שהיא. המועד האחרון בו תוכלו לעשות שימוש בסכום ההשקעה הינו 12 חודשים ממועד חתימת הסכם זה ולאחר מכן לא תוכלו לעשות שימוש ביתרות לא מנוצלות. במקרים חריגים הקרן תשקול הארכת פרק הזמן שצוין לעיל ב- 6 חודשים נוספים תוך שמובהר כי הארכה כאמור תבוצע רק במסמך חתום על ידי האוניברסיטה.

לא יחול שינוי בהוראות הסכם זה במקרה של אי ניצול מלא או חלקי של סכום ההשקעה. מובהר, כי בסעיף 5 זה, השימוש במונח "סכום ההשקעה" מתייחס לסכום בכללותו או בחלק ממנו.

***תמורה לקרן כנגד סכום ההשקעה***

1. הנכם מתחייבים לעשות מאמצים סבירים לקדם את המיזם. במקרה בו פעילות המיזם תיפסק תודיעו על כך בכתב לקרן. במקרה בו מי מכם יפרוש מן המיזם, אתם תודיעו על כך בכתב לקרן, ובמקרה כאמור ***(א)*** ביחס לאירועים שממועד ההודעה הנ"ל ואילך היזם הפורש לא יהיה חב בהוראות הסכם זה כלפי הקרן; וכן ***(ב)*** אנו נהיה רשאים מאותו מועד ואילך שלא להעביר סכומים נוספים על חשבון סכום ההשקעה ככל שלפי שיקול דעתנו פרישת היזם תפגע ביכולתכם להמשיך ולפתח את המיזם. במקרה בו תייסדו גוף משפטי (חברה, שותפות רשומה וכדומה) לשם מסחור המיזם או חלק ממנו, לרבות במקרה של שינוי או שיפור או פיתוח של הרעיון שבבסיס המיזם ("**גוף משפטי**") הרי שתודיעו על כך לקרן בכתב. הנכם מאשרים בחתימתכם כי נכון למועד זה טרם הוקם הגוף המשפטי. כל התייחסות בהסכם זה ל-"מיזם" (לרבות כל התייחסות למיזם בסעיפים 7, 8 להלן) הינה בהתאמה גם התייחסות ל-"גוף המשפטי". במועד ייסוד הגוף המשפטי אתם תדאגו לכך כי הגוף המשפטי יאמץ ויאשר הוראות הסכם זה ויתחייב להיות כפוף לו.
2. במקרה בו יגויס עבור המיזם סכום מצטבר של 200,000 דולר ארה"ב (להלן: "**סכום הגיוס המצטבר**") או יותר, ו/או במקרה בו תמכרו ו/או תעבירו בכל דרך אחרת את זכויותיכם במיזם כנגד סכום מצטבר של 200,000 דולר ארה"ב או יותר, אתם תשיבו לקרן את סכום ההשקעה. סך כאמור יועבר לקרן בתשלום אחד במועד הראשון בו גויס למיזם סכום הגיוס המצטבר ו/או מכרתם ו/או העברתם את זכיותיכם במיזם כנגד הסך לעיל. "גיוס" כולל לדוגמה קבלת כספי השקעה, קבלת הלוואה ממוסד בנקאי או אחר, ביצוע מכירות או קבלת הכנסות אחרות, וכדומה.
3. *זכות השתתפות בגיוס עתידי*.
   1. בנוסף לאמור לעיל, הנכם מקנים בזאת לקרן זכות להצטרף ולהשתתף בגיוס מזכה למיזם, בהתאם להוראות סעיף 8 זה (להלן: "**זכות ההשתתפות**"). "**גיוס מזכה**" משמעו בסעיף 8 זה - סבב או סבבים לגיוס כספים למיזם בסך של סכום הגיוס המצטבר או סך גבוה מכך.
   2. ככל שתתקבל החלטה ליזום גיוס מזכה תודיעו לקרן על כך בכתב. בנוסף, כ- 30 ימים טרם חתימה על הסכמי הגיוס המזכה על ידי המשקיעים תודיעו לנו על כך בכתב ולהודעה זו תצרפו את כל המסמכים, ההסכמים והתנאים המוצעים במסגרת גיוס כאמור (להלן: "**הודעה על גיוס מזכה**"). לבקשתנו – תספקו לנו כל מידע נוסף הקשור למיזם ו/או לגיוס המזכה. לקרן מוקנית בזאת הזכות להשתתף בגיוס המזכה בסך השווה לעד 5% מהסכום הכולל של הגיוס כנגד אותם תנאים לרבות לשם הדוגמה כנגד אותו מחיר למניה המוצעים למשקיעים האחרים בגיוס המזכה (כך לשם הדוגמה – במקרה בו במסגרת הגיוס תבקשו לגייס 1 מיליון דולר במצטבר, הקרן תהא זכאית להשתתף בסבב הגיוס בסכום של 50,000 דולר).
   3. הקרן תודיע לכם האם בכוונתה לממש את זכות ההשתתפות ובאיזה סכום תוך 30 ימים ממועד קבלת ההודעה על גיוס מזכה ובתנאי שעד המועד כאמור סופקו לנו כל המסמכים והמידע המבוקשים ביחס לגיוס ו/או למיזם. ככל שגיוס מזכה ייכשל או לא יבוצע מכל סיבה אחרת או שככל ובמסגרתו יגויסו בפועל פחות מסכום הגיוס המצטבר, תעמוד לקרן זכות ההשתתפות לפי תנאי סעיף 8 זה גם באירוע הגיוס המזכה הבא, ככל שיתקיים. *[הערה לקבוצות: זכות ההשתתפות כפופה לביצוע גיוס מזכה. ככל ולא יתקיים גיוס מזכה לקרן לא יעמדו הזכויות הללו]*
   4. בסעיף 8 זה לעיל ובפרק "תנאים נוספים" למטה, התייחסות ל-"**קרן**" משמעה הקרן ו/או האוניברסיטה ו/או כל תאגיד קשור לאוניברסיטה ו/או כל קרן או גוף אחר הקשור ו/או משתף פעולה עם הקרן ו/או האוניברסיטה ו/או תאגיד קשור לאוניברסיטה; ו- "**תאגיד קשור לאוניברסיטה**" משמעו תאגיד הנשלט על ידי האוניברסיטה. שליטה – כמשמעות המונח בחוק ניירות ערך תשכ"ח 1968.

***תנאים נוספים***

1. אין באמור בהסכם זה כדי להטיל על הקרן התחייבות או חובה כלשהי כלפיכם או כלפי צד שלישי כלשהו וכל התחייבות וחובה ביחס למיזם תוטל עליכם בלבד.
2. הנכם מתחייבים לחתום על כל מסמך ולבצע כל פעולה על מנת ליישם בפועל את הוראות הסכם זה וסעיפים 7, 8 בפרט (לרבות כל פעולה נדרשת מצד הגוף המשפטי, ובכלל זאת אימוץ הסכם זה וככל שנדרש עדכון הסעיפים הרלוונטיים מתוך הסכם זה במסמכי ההתאגדות של הגוף המשפטי).
3. הנכם מקנים בזאת לקרן זכויות עיון בכל מסמך, נתון או הסכם ביחס למיזם אשר יתנהל בשקיפות אל מול הקרן. החל ממועד השלמת גיוס מזכה ואילך, זכויות העיון הללו יוגבלו לזכויות העיון אשר יוצמדו לסוג המניות (class) המועדף ביותר שיוקצה למשקיעים בגיוס הנ"ל.
4. קיום, ביצוע וקידום המיזם יתבצע על ידכם ועל ידי כל גורם אחר הקשור במיזם בהתאם להוראות כל דין, לרבות דיני הקניין הרוחני. במעשכם לא תפרו זכויות של צדדים שלישיים כגון זכויות קניין רוחני.
5. ככל שבעקבות מעשה או מחדל שלכם או מי מכם ו/או ככל שביחס למיזם ייגרמו נזקים, הוצאות (לרבות שכ"ט עו"ד) ו/או הפסדים (יחדיו: "**נזק/ים**") כלשהם לקרן ו/או לאוניברסיטה ו/או לתאגיד הנשלט במישרין או בעקיפין על ידי האוניברסיטה ו/או לעובדיהם ו/או למי מטעמם של כל אלו - הרי שכל אחד מכם יישא בנזקים כאמור, ואתם תשפו ביחד ולחוד את הגורמים הנזכרים בסעיף זה לעיל בגין הנזקים עם דרישתנו הראשונה. חובת השיפוי הנ"ל ביחס לאירועים אשר יתרחשו בקשר למיזם ממועד השלמת גיוס מזכה ואילך תחול - ככל שבמועד כאמור הוקם הגוף המשפטי - על הגוף המשפטי בלבד.
6. הקרן יכולה להמחות ו/או להסב זכויותיה או חלק מהן ו/או התחייבויותיה או חלק מהן תחת הסכם זה לצד/דים שלישי/ים כלשהו ללא צורך בקבלת אישורכם. מבלי לגרוע מכלליות האמור לעיל, הקרן יכולה להסב את זכויותיה או חלק מהן ביחס לזכות ההשתתפות (כהגדרת המונח לעיל) לצד/דים שלישי/ים ללא צורך בקבלת אישורכם.
7. הדין המהותי שייחול בכל הקשור לנושאים ולעניינים הנובעים או הקשורים להסכם זה הינו הדין של מדינת ישראל, וסמכות השיפוט הייחודית והבלעדית בכל הקשור לנושאים ולעניינים הנובעים או הקשורים להסכם זה, תהא אך ורק לבית המשפט המוסמך שמקום מושבו בתל-אביב- יפו.
8. התייחסויות בהסכם זה בלשון יחיד משמען גם התייחסויות ללשון רבים ולהפך; התייחסויות בהסכם זה בלשון זכר משמען גם התייחסויות ללשון נקבה ולהפך.

אנו מאחלים לכם בהצלחה.

בכבוד רב,

**Cactus Capital**

**אישור החברים במיזם:**

הרינו לאשר בזאת כי קראנו בעיון את ההסכם לעיל; כי הבנו את תוכנו ואת משמעויותיו; כי אנו מאשרים את הוראותיו ומתחייבים לפעול בהתאם לעיל. ולראייה באנו על החתום:

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_ |
| שם: \_\_\_\_\_\_\_\_\_\_\_\_\_\_\_\_\_  ת.ז.: \_\_\_\_\_\_\_\_\_\_\_\_\_\_\_\_  כתובת: \_\_\_\_\_\_\_\_\_\_\_\_\_\_ |  | שם: \_\_\_\_\_\_\_\_\_\_\_\_\_\_\_\_\_  ת.ז.: \_\_\_\_\_\_\_\_\_\_\_\_\_\_\_\_  כתובת: \_\_\_\_\_\_\_\_\_\_\_\_\_\_ |
| \_\_\_\_\_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_ |
| שם: \_\_\_\_\_\_\_\_\_\_\_\_\_\_\_\_\_  ת.ז.: \_\_\_\_\_\_\_\_\_\_\_\_\_\_\_\_  כתובת: \_\_\_\_\_\_\_\_\_\_\_\_\_\_ |  | שם: \_\_\_\_\_\_\_\_\_\_\_\_\_\_\_\_\_  ת.ז.: \_\_\_\_\_\_\_\_\_\_\_\_\_\_\_\_  כתובת: \_\_\_\_\_\_\_\_\_\_\_\_\_\_ |
|  |  |  |