**ראיון עם נתנאל יהודה הלוי**

**מהם הקשיים המרכזיים איתם מתמודדים אנשים עם מוגבלות?**

אני בן אדם עם מוגבלות פיסית שמתנייד עם כיסא גלגלים ויש הרבה קשיים. בעיקר ההגעה למקום, אם הכניסה נגישה, השירותים נגישים, והאם יש מרחב תמרון בתוך בית העסק.

**מה את עושה כשאתה רוצה לבלות בחוץ?**

אני מחפש מקומות נגישים, אני פחות טיפוס של מסעדות אבל אוהב ללכת לברים ומסיבות. אתמול הייתי בכולי עלמא. שם אני יודע שיש מעלון ושירותים נגישים ולא צפוף מדי. שוב, הלכתי ביום רגוע, אני יודע שאם אגיע ביום חמישי, שישי או לדוגמא בפורים כשבדרך כלל מפוצץ שם אז יהיה לי קשה להתנייד שם אבל זה נגיד משהו שקורה בכל אירוע גדול.

**הכולי עלמא הוא מקום שאתה יודע שהוא נגיש ולכן חזרת אליו?**

כן, בטח.

**אם חברים שלך שאין להם מוגבלות מציעים לך לבוא איתם לצאת למקום חדש, מה אתה עושה?**

למזלי החברים שלי מאוד מודעים לזה והם גם בודקים בעצמם, אבל אם לא אז אני מתקשר למקום ושואל האם המקום נגיש או לא.

**יצא לך להגיע למקום שהכריז על עצמו כנגיש, ולגלות שאינו כזה?**

כן מלא פעמים, בסוף מה שנראה לך נגיש הוא לא בהכרח נגיש. יכולים לומר לי "כן, כן, המקום נגיש" ואז אגיע ובכניסה יש מדרגה בגובה 10 ס"מ ולבנאדם רגיל זה נראה נגיש אבל בפועל לי זה לא נגיש.

**תודעת שירות נגישה**

יש כאלו שעוזרים, חוויתי הרבה פעמים שנותני שירות לא מדברים איתי אלא עם חברים שלי ושואלים אותם "מה הוא רוצה לשתות? מה הוא רוצה לאכול?", וכשהם פונים אלי הם פונים אלי בפניה מאוד ילדותית בסגנון "היי חמוד, מה תרצה?" אבל למדתי להתמודד עם זה.

**איזה מידע מעניין אותך כשאתה בודק אם מקום הוא נגיש?**

אני לא מתנייד ברכב, אלא בתחבורה ציבורית ולכן האם הדרך מתחנת האוטובוס הקרובה לבית העסק נגישה. האם בתי השימוש נגישים, האם דלפקי השירות נמוכים. יש שולחנות שאני לא יכול להיכנס אליהם, לדוגמא שולחנות עם רגליים שממוקמות במסגרת השולחן. בשולחן מתקפל אני לא יכול לשבת בראש השולחן, לעומת זאת שולחנות עגולים עם רגל אמצעית הם יותר נוחים לי. מרחבי תמרון – מסדרונות, מעברים בין כיסאות או שולחנות, בפאב או בר הרבה פעמים המעבר הוא בין שולחנות לכיסאות ישיבה כך שאם יש צפיפות זה מקשה עלי.